Haibach János harmadik helyet szerzett a szeptember 22-én első alkalommal megrendezett buszvezető Európa-bajnokságon. A BKV-sofőr társával, Flámis Gabriellával hatodik lett a csapatversenyben, miskolci Orliczki Nikoletta és Borsos István alkotta MVK Zrt. csapata pedig a 10. helyen végzett, áll az Egységes Közlekedési Szakszervezet (EKSZ) közleményében.

A versenyzőknek két fordulóban, 3 autóbusszal – egy 3 tengelyes emeletessel, egy elektromos Solarissal és egy Mercedessel – kellett teljesíteni a feladatokat a berlini versenyen.

A verseny alatt két csapat egyszerre, párhuzamosan haladt végig az egymás mellett felállított akadálypályákon. Előbb előremenetben kellett átjutniuk egy útszűkületen egy 13 méteres emeletes busszal , majd szlalomozás és sebességmérés következett egy elektromos Solaris Urbino 12-es busszal, amelyet először egy 15×15 méteres területen kellett megfordítani a versenyzőknek. Ezután pedig a már ismert akadálypályát kellett leküzdeni az útszűkülettel – ám tolatva, egy szóló, 12 méteres Merdeces-Benz Citaro busszal, részletezi a verseny pontos menetét a Regionalbahn.hu.

Fotó: Egységes Közlekedési Szakszervezet

Az egyéni versenyben a łódzi Sebastian Mlonka lett az Európa-bajnok a német Günther Hortig és Haibach János előtt.